**Morgenbønn i Geiranger onsdag 15.september2021**

**Alle** **synger sammen nr. 322 i Norsk salmebok:** Stor er din Trofasthet, Herre og Fader

**Leder:** Herre, Jesus Kristus, du som er verdens lys, vi takker deg for en ny dag. Vi ber om at ditt lys må skinne i våre liv og i våre kjæres liv. Vi ber for din kirke på jord og for alle vi møter i vår tjeneste. - Gi oss villige hender og varme hjerter, slik at vi møter mennesker med åpenhet og omsorg.

**Alle: Gud vi ber**

**Leder:** Vi ber deg om å holde din vernende hånd over alt det du har skapt. Led jordens folk og nasjoner til å leve i samarbeid og fred. – La alle undertrykte få sin rett og sin frihet. Skap i oss holdninger og hjelp, slik at livet kan blir lettere å leve for alle.

**Alle: Gud vi ber**

**Leder:** Hjelp oss til å ta vare på ditt skaperverk og menneskers verd, slik at vi forvalter naturens gaver til beste for hverandre. Hjelp oss til å starte med oss selv og våre nærmeste omgivelser. Din jord er rik nok for alle, men du ser at godene er ulikt fordelt. Skap i oss holdninger og nestekjærlighet, slik at vi deler av vår rikdom og overflod.

**Alle: Gud vi ber**

**Leder:** I tider med bekymring og uro, gi oss trygghet og tro. – Fri oss fra selvopptatthet. Vi ber for de som utsettes for vold og overgrep, mishandling og forfølgelse. Hjelp de som er plaget i eget hjem, på arbeidsplasser og i skole. Gi undertrykte mot og trøst, og lær oss som kirke å være våkne, slik at vi ser våre medmennesker. - Vi ber om at du til alle tider gir oss en trygg tillit til din visdom og kjærlighet.

**Alle: Gud vi ber**

**Leder:** Allmektige Gud, vi takker deg; din miskunn er ikke forbi, din barmhjertighet tar ikke slutt. Den er ny hver morgen, stor er din trofasthet.

**Alle: Gud vi takker deg for din godhet mot oss! - «Vår far i himmelen! La navnet ditt helliges. La riket ditt komme. La viljen din skje på jorden slik som i himmelen. Gi oss i dag vårt daglige brød, og tilgi oss vår skyld, slik også vi tilgir våre skyldnere. Og la oss ikke komme i fristelse, men frels oss fra det onde. For riket er ditt og makten og æren i evighet. Amen**

**Alle synger sammen nr. 690 (Norsk salmebok) «Reis deg, Guds menighet».**